Euroopa Liidu Teataja L 088 , 06/04/1977 Lk 0009 - 0010

Kreekakeelne eriväljaanne: Peatükk 10 Köide 1 Lk 0119

Hispaaniakeelne eriväljaanne: Peatükk 12 Köide 3 Lk 0024

Portugalikeelne eriväljaanne Peatükk 12 Köide 3 Lk 0024



Nõukogu otsus, 29. märts 1977, millega volitatakse komisjoni väljastama Euratomi laene, et aidata kaasa tuumaelektrijaamade rahastamisele (77/270/Euratom) EUROOPA ÜHENDUSTE NÕUKOGU, võttes arvesse Euroopa Aatomienergiaühenduse asutamislepingut, eriti selle artikleid 2, 172 ja 203, võttes arvesse komisjoni ettepanekut, võttes arvesse Euroopa Parlamendi arvamust, [1] võttes arvesse majandus- ja sotsiaalkomitee arvamust [2] ning arvestades, et: tuumaenergia kasutamine võib vähendada ühenduse liigset sõltuvust välistest energiaallikatest ja parandada seega energia importimise tingimusi; praeguste tehniliste ja majanduslike tingimuste korral on tuumaenergia kasutamine elektri tootmiseks majanduslikult soodsam ja kasulikum kui naftasaaduste kasutamine; lisainvesteeringud, mis tuleb tuumaelektrijaamade jaoks teha võrreldes tavaliste elektrijaamadega, koos naftasaaduste hinnatõusust tulenevate kuludega, mis mõjutavad olemasolevate tavaliste elektrijaamade töökulusid, tähendavad, et elektritootjad peavad võtma suuremaid laene; asutamislepingu artikli 2 punktis c on sätestatud ühenduse ülesanne soodustada investeerimist ja tagada tuumaenergeetika arenguks vajalike põhirajatiste püstitamine ühenduses, toetades eriti ettevõtete algatusi; panuse tegemine tuumaelektrijaamade rahastamisse eeldab laenutehingute korra kehtestamist; selline tegutsemine tundub olevat vajalik asutamislepingu artikli 2 punktis c sätestatud eesmärgi saavutamiseks, kuid asutamislepinguga ei ole ette nähtud selliseks otstarbeks vajalikke volitusi; vajaliku kapitali suurt mahtu silmas pidades tuleks finantseerimispotentsiaali suurendada; ilmneb, et ühendus võib selles valdkonnas anda märkimisväärset abi; ühendusel on kohustus kasutada kõiki tema käsutuses olevaid vahendeid, et toetada uue ühise energiapoliitika strateegia raames vastuvõetud eesmärkide saavutamist, ON VASTU VÕTNUD JÄRGMISE OTSUSE: Artikkel 1 Käesolevaga on komisjon volitatud väljastama laene Euroopa Aatomienergiaühenduse (Euratom) nimel ja nõukogu sätestatud mahus, kusjuures sellest saadav tulu antakse välja laenudena, et rahastada tuumaelektrijaamades elektrienergia tööstusliku tootmise ja kütusetsükli tööstusrajatistega seotud investeerimisprojekte. Komisjon laenab vaid nende laenusummade ulatuses, mille kohta ta on saanud taotluse. Sellega seotud laenuvõtmis- ja laenuandmistehinguid väljendatakse samas valuutas ning need teostatakse põhisumma tagasimaksmisel ja intresside maksmisega samadel tingimustel. Kõikide tehingute sõlmimisel ja teostamisel tekkinud ühenduse kulud katab asjaomane abi saanud ettevõtja. Artikkel 2 Komisjon lepib kokku antavate laenude tingimused vastavalt ühenduse huvidele, võttes arvesse kapitaliturul valitsevaid tingimusi ja antavate laenude tähtajast tulenevaid piiranguid. Artikkel 3 Iga laenu andmise otsustab komisjon. Komisjoni otsused lähtuvad eelkõige põhimõttest, et eelistatakse ressursside kasutamist kõige tulusamatel tingimustel ja optimaalse suurusega rajatistes. Laenud tagatakse panganduses tavapärasel viisil. Artikkel 4 Komisjon teavitab regulaarselt nõukogu ja Euroopa Parlamenti tulu- ja kulutehingutest, mis on seotud Euratomi laenude lepingute sõlmimise ja teenindamisega. Komisjon esitab igal aastal oma laenupoliitika ülevaate ja eelarveprojekti. Artikkel 5 Finantskontroll ja auditeerimine toimub Euroopa ühenduste üldeelarve suhtes kohaldatava 25. aprilli 1973. aasta finantsmääruse [3] kohaselt. Brüssel, 29. märts 1977 Nõukogu nimel eesistuja T. Benn [1] EÜT C 157, 14.7.1975, lk 35. [2] EÜT C 248, 29.10.1975, lk 8. [3] EÜT L 116, 1.5.1973, lk 1. --------------------------------------------------